Proteas haal wind uit Windies se seileAnrich Nortje (L) en Dean Elgar (10 Junie 2021) (Foto: Randy Brooks/AFP) Dean Elgar is weliswaar vir ’n nulletjie uitgeknikker, maar sy kapteinskapera het op ’n wennoot begin toe die Proteas die Wes-Indiese Eilande met ’n beurt en 63 lopies geklop het. Dit klink baie indrukwekkend, maar die Windies het die wedstryd eintlik al verloor toe Kraigg Brathwaite die loot gewen en besluit het om eerste te kolf. Die blad in St. Lucia was ’n snelbouler-paradys en die Suid-Afrikaners – met Anrich Nortjé, Kagiso Rabada en Lungi Ngidi voor in die koor – het hul stemme goed dik gemaak. Rabada het met die vuur van ouds geboul en sy syfers van 5/34 in die Windies se tweede beurt het die wedstryd so te sê vir die Proteas beklink. Dit was die eerste keer in 33 probeerslae dat hy vyf paaltjies in ’n beurt kon neem. Tog is die speler van die wedstryd ongetwyfeld Quinton de Kock. Die talentvolle paaltjiewagter het die hoogste telling (141) van sy toetsloopbaan gemoker en hy is terug op sy aanvallende beste: Hy het sy honderdtal met ’n ses oor die skerpby-grens geslaan en sy aggressiewe benadering het die Windies-boulers op die agtervoet geplaas toe hulle eintlik die uitklophou moes plant. Toe die indrukwekkende Anrich Nortjé die tuisspan se laaste kolwer uithaal, was dit die eerste keer sedert 2017 wat Suid-Afrika ’n toets weg van die huis wen. Windies 97/10: Lungi Ngidi 5/19 en Anrich Nortjé 4/35 Proteas 322/10: Quinton de Kock 141* en Aiden Markram 60 Windies 162/10: Roston Chase 62, Kagiso Rabada 5/34 en Anrich Nortjé 3/46